O događaju smo se raspitali u Policijskoj upravi primorsko-goranskoj, gdje saznajemo da je na mjestu događaja jučer obavljen očevid, a u policiji primaju prijave oštećenih vozača. Zasad ne mogu priopćiti što su utvrdili i u kom smjeru ide istraga, jedino su potvrdili da je do incidenta došlo u noći s 4. na 5. veljače. Do jučer navečer primili su prijave desetak vozača na čijim su vozilima probušene gume. Po ovim prijavama, gume su bušene uglavnom u Svetoj Luciji između kućnih brojeva 35 i 38. Vandal je na nekim vozilima probušio jednu, a na nekima i po dvije gume…

– Tko zna kakav je to manijak i što su mu sva ta vozila i njihovi vlasnici učinili. Za mene je to luđak i takve bi trebalo poslati na liječenje, a ne da slobodno hodaju okolo i maltretiraju druge. Nadam se da će ga policija uhvatiti, a onda bi, osim da bude kažnjen po zakonu, trebao i svima platiti štetu, dapače trebalo bi ga osuditi da svakom napumpa i na vozilo vrati gumu. Jedina je sreća što nije izbušio više guma jer neki ne bi mogli nastaviti put ni nakon zamjene rezervne gume, kaže nam jedan Kostrenjanin, dok njegov sumještanin nade polaže u nadzornu kameru. Moguće je da je njome snimljen i taj mrzitelj automobila i vozača te da bi se tako moglo doći do njega… (I. M.)